**N a c r t**

**ZAKON O IZMJENAMA I DOPUNAMA**

**ZAKONA O ORUŽJU**

**Član 1**

U Zakonu o oružju (“Službeni list CG“, broj 10/15), u članu 1 poslije riječi „vatrenog oružja“, tačka se briše i dodaju riječi: „i unošenje i iznošenje oružja i municije preko državne granice.”

**Član 2**

Član 3 mijenja se i glasi:

“Oružjem u smislu ovog zakona smatra se vatreno oružje kategorije A, B i C i ostalo oružje kategorije C i D.

Vatreno oružje je svako prenosno cijevno oružje koje ispaljuje, služi za ispaljivanje ili se može prepraviti za ispaljivanje sačme, zrna ili projektila djelovanjem zapaljivog potisnog sredstva.

Dio vatrenog oružja je dio ili odvojivi dio vatrenog oružja posebno namijenjen za vatreno oružje i za njegovo funkcionisanje, kao i svaka naprava namijenjena ili prilagođena za smanjivanje buke (prigušenje pucnja) izazvane pucanjem iz vatrenog oružja.

Oružjem u smislu ovog zakona smatraju se glavni djelovi oružja koji su odvojeni predmeti. “

**Član 3**

Član 4 mijenja se i glasi:

“Oružje se razvrstava u kategirije A, B, C i D.

Oružje kategorije A je:

1) vojni projektil sa eksplozivnim punjenjem i bacač;

2) automatsko vatreno oružje;

3) vatreno oružje koje je skriveno u drugim predmetima;

4) municija sa probojnim, eksplozivnim ili zapaljivim projektilima i projektili za takvu municiju;

5) municija za pištolje i revolvere sa projektilom koji ima rasprskavajuće dejstvo i projektil za takvu municiju, osim municije za lov ili sportsko streljaštvo;

6) automatsko vatreno oružje koje je prepravljeno u poluautomatsko vatreno oružje;

7) bilo koje od sljedećeg poluautomatskog vatrenog oružja sa središnjim paljenjem;

a) kratko vatreno oružje koje može da ispaljuje više od 21 metka bez ponovnog punjenja, ako je magacin kapaciteta većeg od 20 metaka dio tog vatrenog oružja ili ako je u njega umetnut odvojivi magacin kapaciteta većeg od 20 metaka;

b) dugo vatreno oružje koje omogućuje ispaljivanje više od 11 metaka bez ponovnog punjenja, ako je magacin kapaciteta većeg od 10 metaka dio vatrenog oružja ili ako je u njega umetnut odvojivi magacin kapaciteta većeg od 10 metaka;

8) poluautomatsko dugo vatreno oružje (npr. vatreno oružje izvorno namijenjeno ispaljivanju sa ramena) koje se može smanjiti na dužinu manju od 60 cm, a da ne izgubi svoju funkciju, i to sklopivim ili teleskopskim nastavkom ili nastavkom koji se može ukloniti bez upotrebe alata;

9) svako vatreno oružje u ovoj kategoriji koje je prepravljeno da ispaljuje municiju bez projektila, neškodljive nadražujuće materije, druge aktivne materije ili pirotehničku municiju ili u paradno ili akustično oružje.

Oružje kategorije B je:

1) repetirajuće kratko vatreno oružje;

2) kratko vatreno oružje za jedinačnu paljbu sa središnjim paljenjem;

3) kratko vatreno oružje za jedinačnu paljbu sa obodnim paljenjem, ukupne dužine do 28 cm;

4) poluautomatsko dugo vatreno oružje kod kojeg magacin i ležište metka zajedno mogu primiti više od tri metka ako je s obodnim paljenjem, odnosno više od tri ali manje od 12 metaka ako je sa središnjim paljenjem;

5) poluautomatsko kratkocijevno vatreno oružje, osim iz kategorije A navedenog u stavu 1 tački 7 alineji a) ovog člana;

6) poluautomatsko dugo vatreno oružje iz stava 1 tačke 7 alineja b) kategorije A ovog člana, kod kojeg magacin i ležište metka ne mogu zajedno primiti više od tri metka, kod kojeg magacin i ležište metka ne mogu zajedno primiti više od tri metka, ako se magacin može odvojiti ili nije sigurno da se to oružje ne može običnim alatom prepraviti u oružje kod kojeg magacin i ležište metka mogu zajedno primaju više od tri metka;

7) repetirajuće i poluautomatsko dugo vatreno oružje sa glatkom cijevi ukupne dužine do 60 centimetara;

8) poluautomatsko vatreno oružje za civilnu upotrebu koje je slično oružju sa automatskim mehanizmom, osim obuhvaćenog u stavu 1 tač. 6, 7. i 8 ovog člana;

9) repetirajuće dugo vatreno oružje, osim navedenog u tački 7 ovog stava;

10) dugo vatreno oružje za jedinačnu paljbu sa jednom ili više cijevi;

11) poluautomatsko dugo vatreno oružje, osim obuhvaćenog u kategoriji A;

12) kratko vatreno oružje za jedinačnu paljbu sa rubnim paljenjem ukupne dužine najmanje 28 cm;

13) dugo vatreno oružje za jedinačnu paljbu i glatkim cijevima koje je na tržištu od 14. septembra 2018. ili poslije tog datuma;

14) svako vatreno oružje u ovoj kategoriji koje je prepravljeno da ispaljuje municiju bez projektila, neškodljive nadražujuće materije, druge aktivne materije ili pirotehničku municiju ili u paradno ili akustično oružje.

Oružje kategorije C je:

1) vatreno oružje razvrstano u kategoriju A ili B ili u ovu kategoriju koje je onesposobljeno kako bi se osiguralo da je onesposobljeno vatreno oružje postalo trajno neupotrebljivo;

2) gasno oružje;

4) reprodukcija vatrenog oružja kod kojeg se ne upotrebljava jedinstveni naboj;

5) mužar i kubura;

6) vazdušno oružje čija je kinetička energija veća od 10,5 J ili je brzina projektila veća od 250 m/s ili je kalibra većeg od 4,5 mm;

7) oružje sa tetivom čija je sila natega veća od 450 N;

8) staro oružje.

Oružje kategorije D je:

1. vazdušno oružje čija je kinetička energija veća do 10,5 J ili je brzina projektila do 250 m/s ili je kalibra do 4,5 mm;
2. oružje sa tetivom čija je sila natege 450 N ili manja;
3. električni paralizator;
4. raspršivač dozvoljenih neškodljivih materija;
5. hladno oružje.

Glavni djelovi oružja, kad su odvojivi predmeti, obuhvaćeni su kategorijom vatrenog oružja na koje su postavljeni ili na koje treba da se postave, za čiju nabavku je potrebno odobrenje.”

**Član 4**

U članu 5 stav 1 mijenja se i glasi:

Zabranjena je nabavka, držanje i nošenje oružja i municije kategorije A, kao i predmeta pogodnih za nanošenje povreda kad se nose na javnom mjestu, a način i okolnosti njihovog nošenja ukazuju da se nose kako bi bili trenutno upotrijebljeni za uznemiravanje, napad ili nanošenje povrede, kao i oružja kategorije C i D kada se koristi za uznemiravanje, napad i nanošenje povreda.”

Poslije stava 1 dodaje se novi stav koji glasi:

“Izuzetno od stava 1 ovog člana, sportski strijelac može nabavljati, držati i nositi oružje i municiju kategorije A, iz člana 4 stav 1 tač. 6 i 7 ovog zakona, ako dostavi dokaz da aktivno vježba ili učestvuje na takmičenjima u državi ili na međunarodnom takmičenju, kao i da je član strejlačkog kluba najmanje 12 mjeseci i da tu disciplinu priznaje međunarodni ili domaći stralječki savez.”

**Član 5**

Član 6 mijenja se i glasi:

**“**U smislu ovoga Zakona ne smatraju se oružjem predmeti koji su izrađeni za uzbunjivanje, signalizaciju, spašavanje života, ubijanje životinja, lov harpunom ili u industrijske ili tehničke svrhe, ako se koriste samo u navedene svrhe, kao i staro oružje.”

**Član 6**

Član 9 mijenja se i glasi:

“Izrazi upotrijebljeni u ovom zakonu imaju sljedeća značenja:

1) *vatreno oružje* je prenosno cijevno oružje koje ispaljuje, služi za ispaljivanje ili se može prepraviti za ispaljivanje sačme, zrna ili projektila djelovanjem zapaljivog potisnog sredstva. Smatra se da je neki predmet sposoban za prepravljanje kako bi ispaljivao sačmu, zrno ili projektil djelovanjem zapaljivog potisnog sredstva ako ima izgled vatrenog oružja i moguće ga je prepraviti zbog njegove konstrukcije ili materijala od kojeg je izrađen;

2) *vojno i policijsko oružje i municja* je oružje i municija koje se nabavlja prema posebnim propisima i koristi isključivo za vojne i policijske potrebe, čiji promet fizičkim licima nije dozvoljen;

3) *dugo vatreno oružje* su puške sa glatkom, užljebljenom ili kombinacijom užlijebljenih i glatkih cijevi, čija je cijev duža od 30 cm ili čija ukupna dužina prelazi 60 cm;

4) *kratko vatreno oružje* je pištolj, revolver, oružje za ispaljivanje pirotehnike čija cijev nije duža od 30 cm ili čija ukupna dužina oružja ne prelazi 60 cm;

5) *automatsko oružje* je svako vatreno oružje koje se nakon ispaljenog metka automatski napuni i koje može ispaliti više od jednog metka jednokratnim pritiskom na obarač;

6) *poluautomatsko oružje* je vatreno oružje koje se nakon ispaljenog metka automatski napuni i koje može ispaliti samo jedan metak jednokratnim pritiskom na obarač;

7) *oružje sa repetirajućim mehanizmom* je vatreno oružje kod kojeg je nakon ispaljivanja metka potrebno ručno preko mehanizma iz magacina, puniti oružje ubacivanjem metka u cijev;

8) *vatreno oružje za jedinačnu paljbu* je oružje bez magacina koje se prije svakog opaljenja puni ručnim ubacivanjem metka u ležište cijevi;

9) *oružje za ličnu bezbjednost* je kratko i dugo vatreno oružje različitih kalibara;

10) *lovačko oružje* je vatreno oružje kojim se smije loviti divljač u skladu sa propisima o lovstvu;

11) *reprodukcija oružja* je kopija dugog i kratkog vatrenog oružja, koje ne koristi jedinstveno punjenje, već se puni sa usta cijevi crnim barutom i pali fitiljom, kremenom ili kapislom;

12) *mužar i kubura su* ručne ili samostojeće naprave namijenjene izazivanju glasnog pucnja, koje su napravljene tako da ne mogu primiti jedinstveno punjenje, već se pune sa usta cijevi određenom količinom crnog baruta i pale štapinom, kremenom i kapislom, a zatvaraju sredstvom male specifične težine;

13) v*azdušno oružje* je vrsta puške, pištolja, revolvera i druge naprave koja snagom pritiska vazduha ili drugog gasa izbacuje kroz cijev zrno, kuglicu, sačmu ili drugi projektil;

14) *oružje sa tetivom* je luk, samostrijel i druga naprava koja pomoću opruge, tetive ili drugog potisnog sredstva izbacuje strijelu ili drugi projektil;

15) *električni paralizator* je ručna naprava koja pomoću visokog električnog napona privremeno onesposobljava lice;

16) *hladno oružje* su bodeži, kame, mačevi, sablje, bajoneti i naprave čije se sječivo nalazi pod pritiskom sabijene opruge, a iz drške iskače pritiskom na dugme ili polugu boka i metalnih raketa za bacanje, bez obzira na dužinu oštrice ili skrivene oštrice, boks i drugo prikriveno oružje sa skrivenim oštricama (oružni štap, oružni kišobran i dr), kao i druge naprave i predmeti pogodni za nanošenje povreda;

17) *oružje za uzbunjivanje i signalizaciju* su naprave sa ležištem municije namijenjene samo za ispaljivanje municije bez projektila, drugih aktivnih materija ili pirotehničke municije za signalizaciju, koje se ne mogu prepraviti za ispaljivanje sačme, zrna ili projektila djelovanjem zapaljivog potisnog sredstva;

18) *staro oružje* je oružje proizvedeno prije 1899. godine;

19) *dekorativno oružje* (imitacija oružja) je predmet koji je izrađen u dekorativne svrhe i koji nije moguće upotrijebiti ili prepraviti u vatreno oružje;

20) *paradno i akustično oružje* je vatreno oružje koje je posebno prepravljeno za isključivu upotrebu ispaljivanja municije bez projektila, za upotrebu u pozorišnim predstavama, fotografisanju, filmskom i televizijskom snimanju, rekonstrukciji istorijskih događaja, povorkama, sportskim događanjima i obuci;

21) *gasno oružje* su pištolji, revolveri, puške i druge naprave koje pod pritiskom energije barutnog punjenja ili gasa usmjereno raspršuju neškodljive nadražljive materije za onesposobljavanje koje imaju kratkotrajan učinak na ljudske sposobnosti ili izazivaju efekt pucanja;

22) *onesposobljeno vatreno oružje* je vatreno oružje koje je trajno onesposobljeno za upotrebu, osiguravajući da su svi bitni dijelovi dotičnog vatrenog oružja postali trajno neuporabljivi i da ih nije moguće ukloniti, zamijeniti ili modifikovati kako bi se vatreno oružje na bilo koji način ponovno osposobilo;

23) *skriveno ili prikriveno oružje* je oružje koje je skriveno u drugim predmetima, kao i skrivena oružja koja su izrađena u obliku nekog predmeta određene namjene koji svojim spoljašnjim izgledom ne liči na oružje, već na neki drugi predmet;

24) *glavni djelovi oružja* su odvojivi predmeti koji su prilikom ispaljivanja metka opterećeni pritiskom (djelovi na kojima se nalaze oznake i serijski broj), zavisno od konstrukcije oružja, a to su cijev, kućište, uvodnik metaka uključujići i gornji i donji uvodnik ako je primjnljivo, vodilica, cilindar, zatvarač ili nosač zatvarača;

25) *C.I.P.* je skraćenica za Stalnu međunarodnu komisiju za ispitivanje ručnog vatrenog oružja – *Commission Internationale Permanente Pour d’Epreuve Des Armes à Feu Portatives;*

26) *municija* je metak jedinstvenog punjenja kojim se puni vatreno oružje i koji objedinjuje čauru, inicijalnu kapislu, potisno punjenje, zrno ili projektil;

27) *dozvoljena municija* je komercijalna i probna municija za puške, pištolje, revolvere, ostalo oružje, prenosive naprave, profesionalne ili industrijske alate. Dozvoljena municija i lista propisanih specifičnih kalibara municije za vatreno oružje u smislu ovog Zakona sadržani su u tablicama i dodacima C.I.P.-a;

28) *dozvoljenim neškodljivim materijama* smatraju se hemijski sastavi CN (hlorocetofenon), CS (ortohlorbenzenmalon-dinitril) i OC (oleoresin capsicum) u dozvoljenim koncentracijama;

29) *neaktivne komponente municije* su čaure i patrone bez inicijalne kapisle ili sa inicijalnom kapislom koja je aktivirana, kao i zrno, sačma, kuglica ili drugi projektil koji je odvojen od cjeline municije, deaktivirana municija kao cjelina i školska municija;

30) *municija sa eksplozivnim projektilima* je vojna municija čiji projektil sadrži eksplozivnu materiju;

31) *municija sa pancirnim učinkom* je municija za vojnu upotrebu pri čemu je projektil presvučen košuljicom i ima čvrsto probojno jezgro od čvrstog metala ili legura čvrstih metala;

32) *municija sa zapaljivim projektilima* je municija za vojnu upotrebu kod koje projektil sadrži hemijsku smjesu koja se zapali prilikom dodira sa vazduhom ili prilikom udara;

33) *trgovac oružjem* je pravno ili fizičko lice, čija se trgovina ili poslovanje sastoji u cjelini ili djelimično od proizvodnje, prometa, razmjene, posuđivanja, davanja na korišćenje, popravke ili prepravke oružja i glavnih djelova za oružje i municije;

34) *kolekcionar* je fizičko lice kome je izdato odobrenje za sakupljanje oružja kategorije A ili B ili kategorije C prema ovom Zakonu ili pravno lice kome je izdato odobrenje za sakupljanje starog oružja prema posebnom propisu, koji sakuplja vatreno oružje ili bitne dijelove vatrenog oružja i municije u istorijske, kulturne, naučne, tehničke i obrazovne svrhe ili u svrhu očuvanja nasljeđa;

35) *muzejska ustanova* je ustanova kulture, u kojoj se nabavljaju, čuvaju, istražuju i izlažu vatreno oružje, glavni dijelovi vatrenog oružja ili municija u istorijske, umjetničke, naučne, tehničke i druge svrhe, radi očuvanja nasljeđa ili rekreativne svrhe, a koja ima odobrenje za sakupljanje oružja prema posebnom propisu;

36) *muzej* je stalna postavka koja je otvorena za javnost, u kojoj se nabavljaju, čuvaju, istražuju i izlažu vatreno oružje, glavni dijelovi vatrenog oružja ili municija u istorijske, kulturne, naučne, tehničke i obrazovne svrhe, svrhe očuvanja nasljeđa ili rekreativne svrhe, koja je registrovana za tu djelatnost i koja ima odobrenje za sakupljanje oružja prema posebnom propisu;

37) *registracija oružja* je prijava oružja radi izdavanja isprave o oružju ili zamjena isprave o oružju zbog isteka roka važenja.“

**Član 7**

U članu 10 stav 1 tačka 4) briše se riječ: “starog”.

**Član 8**

U članu 13 stav 1 tač. 3 i 4 mijenjaju se i glase:

“3) nije pravosnažno osuđeno za krivična djela protiv: ustavnog uređenja i bezbjednosti Crne Gore, čovječnosti i drugih dobara zaštićenih međunarodnim pravom; života i tijela, opšte sigurnosti ljudi i imovine, zdravlja ljudi – neovlašćena proizvodnja, držanje i stavljanje u promet opojnih droga i omogućavanje uživanja opojnih droga, kao i krivična djela koja u sebi sadrže elemente nasilja, a sadržani su u krivičnim djelima protiv: imovine, slobode i prava čovjeka i građanina, polne slobode, braka i porodice, pravosuđa, javnog reda i mira, službene dužnosti, Vojske, životne sredine koja se odnose na ubijanje i mučenje životinja i nezakonit lov.

4) nije pravosnažno kažnjeno za prekršaj koji ukazuje da bi oružje moglo biti zloupotrijebljeno, posebno za prekršaj sa elementima nasilja, nasilja u porodici, protiv javnog reda i mira, javnog okupljanja, zbog zloupotrebe droga, oružja ili eksplozivnih materija, povrede propisa o lovstvu ili sportskom streljaštvu.”

U tački 5 poslije riječi: “kao i drugi poremećaji u ponašanju” zarez se zamjenjuje tačkom, a riječi: “disciplinske povrede propisa o lovstvu ili sportskom streljaštvu.” brišu se.

**Član 9**

U članu 17 poslije stava 2 dodaje se novi stav koji glasi:

“Za oružje iz stava 1 tač. 2 i 3 ovog člana, lice iz stava 2 ovog člana, postojanje posebnih uslova iz člana 13 stav 2 tačka 1 ovog zakona dokazuje uvjerenjem organa u kojem radi.”

Dosadašnji st. 3 i 4 postaju st. 4 i 5.

**Član 10**

Član 23 st. 4 i 5 brišu se.

Poslije stava 3 dodaju se stavovi koji glase:

“Isprave o oružju iz stava 3 ovog člana izdaju se sa rokom važenja od deset godina, a svakih pet godina, po službenoj dužnosti, vrši se provjera postojanja uslova iz člana 13 stav 1 tač. 3, 4 i 5 i člana 18 ovog zakona.

Za jedno lovačko ili sportsko oružje može se izdati oružni list za držanje i nošenje oružja za zajedničke korisnike, za najviše tri lica.

Visina naknade troškova izrade obrazaca isprave, iz st. 3 i 5 ovog člana iznosi pet eura.

Sadržaj obrasca iz st. 2, 3 i 6 ovog člana, propisuje Ministarstvo.”

**Član 11**

U članu 24 st. 2 i 3 brišu se.

U stavu 4 riječi: “iz st. 1 i 2”, zamjenjuju se riječima: “iz stava 1”.

Stav 4 postaje stav 2.

Stav 5 briše se.

**Član 12**

Naziv poglavlja 4 mijenja se i glasi:

**“4. Odobrenje za sakupljanje oružja”.**

**Član 13**

Član 25 mijenja se i glasi:

“Odobrenje za sakupljanje oružja izdaje se fizičkom i pravnom licu (u daljem tekstu: kolekcionar), na njihov zahtjev.

Zahtjev iz stava 1 ovog člana, podnosi se Ministarstvu u mjestu prebivališta ili boravišta, odnosno sjedištu podnosioca zahtjeva, na propisanom obrascu.

Kolekcionar može sakupljati oružje i glavne djelove za ružje ako posjeduje prostor za bezbjedan smještaj i čuvanje sakupljenog oružja.

Odobrenje za sakupljanje oružja izdaće se fizičkom licu ako ispunjava opšte uslove iz člana 13 stav 1 tač. 2, 3, 4 i 5 i stava 2 tačka 1 ovog zakona, a pravnom licu koje ispunjava uslove iz člana 18 stav 1 tačka 3 ovog zakona, pri čemu odgovorno lice mora da ispunjava opšte uslove iz člana 13 stav 1 tač. 3, 4 i 5 i stava 2 tačka 1 ovog zakona.

Odobrenje za sakupljanje oružja izdaje se sa trajnim rokom važenja, a svakih pet godina, po službenoj dužnosti, vrši se provjera postojanja uslova iz člana 13 stav 1 tač. 3, 4 i 5 i člana 18 ovog zakona.

Lice kome je izdato odobrenje iz stava 1 ovog člana, dužno je da nabavku svakog oružja prijavi Ministarstvu, u roku od osam dana od dana nabavke.

O prijavljenom oružju Ministarstvo će izdati potvrdu.

Sadržaj obrasca iz stava 2 ovog člana, propisuje Ministarstvo.“

**Član 14**

Član 26 mijenja se i glasi:

“Oružje koje se drži na osnovu odobrenja za sakupljanje oružja ne smije se nositi, upotrebljavati, niti se za njega smije nabavljati, držati ili praviti municija, a smije se prenositi samo u svrhu popravke, prepravke, izlaganja na izložbama ili sličnim manifestacijama i promjene prebivališta/sjedišta ili adrese.

Oružje i glavni gjelovi djelovi za oružje sakupljeni na osnovu odobrenja iz stava 1 ovog člana, mogu se prodati ili predati samo licu kome je izdato odobrenje za sakupljanje oružja ili odobrenje za nabavku oružja kategorije B ili trgovcu oružjem.

Izuzetno, muzeji mogu sakupljati oružje, glavne djelove za oružje municiju kategorije A koje se više ne izrađuje, ako to nije u suprotnosti s javnom bezbjednošću i javnim redom i mirom.

Kad Ministarstvo utvrdi da fizičko lice ne ispunjava uslove iz člana 13 stav 1 tač. 3, 4 i 5 i pravno lice iz člana 18 ovog zakona, sa oružjem će se postupiti u skladu sa čl. 48 i 51 ovog zakona.”

**Član 15**

U članu 29 stav 1 mijenja se i glasi:

“Oružje i municija kategorije B mogu se prodati ili predati samo fizičkom ili pravnom licu koje ima važeće odobrenje za nabavku oružja, odnosno oružni list za držanje oružja ili oružni list za držanje i nošenje oružja, odnosno odobrenje za držanje oružja ili trgovcu oružjem.”

Stav 4 mijenja se i glasi:

“Fizičko, odnosno pravno lice koje proda ili preda oružje za koje je izdata isprava o oružju iz stava 1 ovog člana, dužno je da o prodaji ili predaji oružja fizičkom, odnosno pravnom licu na osnovu odobrenja za nabavku oružja, obavijesti Ministarstvo, u roku od osam dana od dana prodaje – radi odjave ili predaje.”

Poslije stava 4 dodaje se novi stav koji glasi: .

“Municiju za oružje kategorije B može posjedovati lice koje ima važeću ispravu o oružju.”

Poslije stava 4, dodaju se dva nova stava koji glase:

“Municiju za oružje kategorije A može posjedovati kolekcionar, koji ima važeću ispravu o oružju.

Municiju za oružje kategorije A iz člana 4 stav 1 tač. 6 i 7 može posjedovati lice koje ima važeću ispravu o oružju za sportsko streljaštvo.”

**Član 16**

U članu 33 stav 5 poslije riječi: “slučajevima promjene” dodaju se riječi: “adrese ili”.

**Član 17**

Član 35 mijenja se i glasi:

“Vlasnik oružja i municije koji privremeno napušta mjesto prebivališta ili boravišta, a oružje i municiju koje prema ovom zakonu posjeduje na osnovu oružnog lista ne nosi sa sobom, može da ih preda na čuvanje licu koje ima oružni list za držanje ili držanje i nošenje oružja ili trgovcu oružjem.

Vasnik iz stava 1 ovog člana, o predaji na čuvanje oružja i municije licu koje ima oružni list za držanje ili držanje i nošenje oružja dužan je da o tome obavijesti Ministarstvo, u roku od osam dana od dana predaje.”

**Član 18**

U članu 36 stav 4 mijenja se i glasi:

“U slučaju iz stava 3 ovog člana, sportsko oružje mogu koristiti maloljetna lica starija od devet godina, odnoslo lovačko oružje lica starija od 17 godina i šest mjeseci prilikom osposobljavanja za lovca, pod nadzorom lica koje ispunjava opšte i posebne uslove iz člana 13 ovog zakona.”

**Član 19**

U članu 38 stav 1 mijenja se i glasi:

“Fizičko ili pravno lice mogu posuđivati sportsko i lovačko oružje licu koje ima oružni list za tu vrstu oružja ili odobrenje za držanje oružja ili odobrenje za nabavku takve vrste oružja, kao i strancu kome je lovačka organizacija izdala odobrenje za lov u skladu sa posebnim zakonom, ako stranac posjeduje odobrenje za nošenje tog oružja u skladu sa propisima države u kojoj ima prebivalište.”

Poslije stava 2 dodaje se novi stav koji glasi:

“Fizičko lice kome je posuđeno oružje, može ga nositi, prenositi i za njega nabavljati municiju ako posjeduje ispravu za oružju na svoje ime i potvrdu iz člana 37 stav 2 ovog zakona.”

**Član 20**

U članu 39 stav 1 mijenja se i glasi:

“Fizičko i pravno lice koje posjeduje oružje na osnovu odobrenja za nabavku oružja, oružnog lista za držanje oružja ili oružnog lista za držanje i nošenje oružja, odobrenja za držanje oružja ili odobrenja za sakupljanje oružja dužno je odmah da prijavi gubitak ili krađu oružja, municije i isprave o oružju.”

U stavu 2 tačka se briše i dodaju riječi: “ili pronalasku.”

**Član 21**

U članu 42 stav 3 tačka 1 brišu se tačka i zarez i dodaju riječi: “ili pokloni;”

Stav 4 mijenja se i glasi:

“Izuzetno, zakonski zastupnik maloljetnog nasljednika može sa oružjem i municijom postupiti u skladu sa stavom 3 tač. 1, 3 i 4 ovog člana ili ga registrovati na svoje ime.”

**Član 22**

Član 43 mijenja se i glasi:

“Nasljednik oružja koji oružje proda, pokloni ili onesposobi, dužan je da ga odjavi u Ministarstvu, u roku od osam dana od dana prodaje, poklona ili onesposobljavanja.”

**Član 23**

Član 44 mijenja se i glasi:

“Nasljedniku oružja koji podnese zahtjev iz člana 42 stav 3 tačka 2 ovog zakona, Ministarstvo će izdati ispravu o oružju, ukoliko ispunjava opšte i posebne uslove iz člana 13 ovog zakona.

**Član 24**

U članu 52 dodaje se novi stav 2 koji glasi:

“Oružje i municija čuvaju se kod organa kod kojeg se vodi postupak do okončanja tog postupka.”

Dosadašnji st. 2, 3, 4 i 5 postaju st. 3, 4, 5 i 6.

U st. 4, 5 i 6 broj: “2”, zamjenjuje se brojem: “3”

**Član 25**

U članu 54 st. 2 i 3 mijenjaju se i glase:

“Oružje iz stava 1 ovog člana, stranac može u svrhu lova, učešća na sportskim takmičenjima i kulturno-umjetničkim manifestacijama, prenositi preko državne granice, bez prethodne najave.

Kad crnogorski državljanin ili stranac prenosi preko državne granice oružje i municiju u svrhu lova ili učešća na sportskim takmičenjima ili kulturno-umjetničkim manifestacijama, to oružje i municiju ne može prodavati.”

**Član 26**

U članu 55 poslije riječi: “ili sportskog takmičenja”, dodaju se riječi: ili kulturno-umjetničke manifestacije”.

**Član 27**

U članu 67 stav 1 tačka 1, poslije riječi: “člana 13 ovog zakona” stavljaju se tačka i zarez I brišu se riječi: “i ima sedmi nivo nacionalnog okvira kvalifikacija, podnivo jedan (VII-1);”

**Član 28**

U članu 68 stav 1 poslije riječi: “mašinskog smjera” stavlja se tačka i brišu se riječi: “za zanimanje puškar.”

**Član 29**

U članu 71 stav 2 mijenja se i glasi:

“Privredno društvo, odnosno preduzetnik iz člana 66 stav 1 ovog zakona, za proizvedeno oružje ili glavne djelove mora sprovesti ispitivanje radi provjere ispunjenosti uslova proizvedenog oružja i njegove glavne djelove označiti jedinstvenom oznakom koja sadrži: naziv proizvođača ili robnu marku, državu ili mjesto proizvodnje, serijski broj. Ukoliko u serijskom broju nije označena godina proizvodnje ona se mora posebno označiti. “

Poslije stava 2 dodaje se novi stav koji glasi:

“Svako pakovanje kompletne municije mora biti označeno, tako da sadtrži podatke: naziv proizvođača, identifikacioni broj serije (lota), kalibar i vrstu municije.”

Stav 3 postaje stav 4.

**Član 30**

U članu 75 stav 1 tačka 4 poslije riječi: “staro oružje”, dodaju se riječi: “od posebnog istorijskog značaja i njegove glavne djelove;”

Tačka 5 briše se.

Dosadašnje tač. 6 i 7, postaju tač. 5 i 6.

**Član 31**

U članu 88 poslije stava dva dodaju se dva nova stava koji glase:

“Onesposobljavanje oruža se vrši na način da se trajno onesposobe svi glavni djelovi, da ih nije moguće ukloniti zamijeniti ili modifikovati, da bi se vatreno oružje na bilo koji način ponovo osposobilo.

Vatreno oružje koje je onesposobljeno za upotrebu ne smije se osposobljavati.”

U.stavu 3 postaje stav 5, briše se tačka i dodaju riječi: “a na oružju se stavlja jasno vidljiva oznaka.”

**Član 32**

Član 101 mijenja se i glasi:

“Ministarstvo vodi evidencije o: izdatim odobrenjima za nabavku oružja, oružnim listovima za držanje oružja, oružnim listovima za držanje i nošenje oružja, odobrenjima za držanje oružja, odobrenjima za sakupljanje oružja, odobrenjima za rukovanje oružjem, Evropskim propusnicama za oružje i drugim ispravama o oružju izdatim na osnovu potvrđenih međunarodnih ugovora; prijavljenom oružju kategorije C; prepravljenom, onesposobljenom, predatom i uništenom oružju i municiji; oduzetom oružju i municiji; izdatim odobrenjima za: proizvodnju oružja i municije, promet oružja i municije, posredovanje u prometu oružja; popravljanje i prepravljanje oružja, prevoz oružja i municije, kao i odobrenjima za pružanje usluga sportsko-rekreativnog gađanja na civilnom strelištu i o osposobljavanju građana za pravilnu upotrebu vatrenog oružja; potvrdama za individualno punjenje municije, koje izdaje lovačka, odnosno streljačka organizacija.

Policija vodi evidencije o: prijavama o gubitku, krađi i pronalaženju oružja i municije; nađenom oružju i municiji; privremeno oduzetom oružju i municiji, kao i ispravama o oružju; predatom oružju i municiji; onesposobljenom oružju; prenešenom oružju preko državne granice i izdatim odobrenjima za unos oružja i municije.

Diplomatsko-konzularno predstavništvo Crne Gore vodi evidenciju o upisu oružja i municije u putnu ispravu.

Organ državne uprave nadležan za poslove zdravlja vodi evidenciju o izdatim uvjerenjima o zdravstvenoj sposobnosti za držanje i nošenje oružja.

Organ državne uprave nadležan za poslove ekonomije vodi evidenciju o proizvedenom i isporučenom oružju, glavnim djelovima za oružje i municiji.

Evidencija iz st. 1, 2 i 5 ovog člana, sadrži podatke o: vrsti, marki, modelu, kalibru i serijskom broju vatrenog oružja i oznaku na kućištu ili zatvaraču, kao i serijski broj ili jedinstvenu oznaku na glavnim djelovima (ako je drugačija od oznake na kućištu ili ležištu metka vatrenog oružja).

Evidencije iz st. 1 i 5 ovog člana, sadrže podatke o: imenu/nazivu i adresi dobavljača i lica koje nabavlja ili posjeduje vatreno oružje i datum nabavke.

Lični podaci sadržani u evidencijama iz st. 1 do 5 ovog člana, obrađuju se u skladu sa zakonom kojim se uređuje zaštita podataka o ličnosti.

Evidencije iz st. 1 do 5 ovog člana, vode se u elektronskoj formi.

Podaci iz evidencije iz st. 2, 3 i 4 ovog člana, čuvaju se pet godina, a podaci iz st. 1 i 5 ovog člana, čuvaju se trajno.”

**Član 33**

Član 102 mijenja se i glasi:

“Evidenciju je dužno da vodi:

1) fizičko ili pravno lice koje ima odobrenje za sakupljanje oružja, o sakupljenom oružju i glavnim djelovima;

2) privredno društvo ili preduzetnik koji ima odobrenje za proizvodnju oružja i municije, o proizvedenom i isporučenom oružju, glavnim djelovima i municiji, kao i o ispitivanju i obilježavanju žigom vatrenog oružja i njegovih glavnih djelova;

3) privredno društvo ili preduzetnik koji ima odobrenje za promet oružja i municije, o nabavljenom i prodatom oružju, glavnim djelovima i municiji;

4) privredno društvo ili preduzetnik koji ima odobrenje za posredovanje u prometu oružja, o nabavci, prodaji ili dogovaranju prenosa oružja između proizvođača i trgovca oružjem;

5) privredno društvo ili preduzetnik koji ima odobrenje za popravljanje i prepravljanje oružja o: popravljenom i prepravljenom oružju, ispitivanju oružja, kao i trajno onesposobljenom oružju;

6) privredno društvo i preduzetnik koji ima odobrenje za prevoz oružja i municije, o izvršenom prevozu oružja i municije, kao i o pošiljaocu, primaocu, proizvođaču, vrsti i količini oružja i municije, koju prevozi;

7) pravno lice ili preduzetnik koji ima odobrenje za pružanje usluga sportsko-rekreativnog gađanja na civilnom strelištu, kao i za osposobljavanje građana za pravilnu upotrebu vatrenog oružja o nabavljenom oružju i glavnim djelovima, korišćenju oružja, nabavljenoj i utrošenoj municiji i izdatim potvrdama o osposobljenosti za pravilnu upotrebu vatrenog oružja;

8) lovačka ili sportska organizacija o izdatim potvrdama za individualno punjenje municije.

Evidencije iz sava 1 tač. 1, 2, 3, 4, 5 i 7 ovog člana, sadrže podatke o: vrsti, marki, modelu, kalibru i serijskom broju vatrenog oružja i oznaku na kućištu ili zatvaraču, kao i serijski broj ili jedinstvenu oznaku na glavnim djelovima (ako je drugačija od oznake na kućištu ili ležištu metka vatrenog oružja).

Evidencije iz stave 1 tač. 1, 3, 4 i 7 ovog člana, sadrže podatke o: imenu/nazivu i adresi dobavljača i lica koje nabavlja ili posjeduje vatreno oružje i datum nabavke.

Evidencije iz stava 1 tač. 1 do 5 ovog člana čuvaju se trajno, a evidencije iz stava 1 tač. 6, 7 i 8 ovog člana, čuvaju se pet godina.

U slučaju prestanka postojanja privrednog društva, drugog pravnog lica ili preduzetnika, evidencije koje su vodili u skladu sa stavom 1 tač. 1, 5, 6, 7 i 8 ovog člana, predaju se Ministarstvu, a evidencije iz stava 1 tač. 2, 3 i 4 ovog člana organu državne uprave nadležnom za poslove ekonomije.”

**Član 34**

U članu 103 stav 1 dodaje se nova tačka broj 1 koja glasi:

1) u roku od osam dana od dana nabavke ne prijavi nabavku svakog komada oružja Ministarstvu (član 25 stav 6);

Dosadašnje tač. 1, 2 i 3, postaju tač. 2, 3 i 4.

Poslije tačke 4, dodaje se nova tačka koja glasi:

“5) privremeno napušta mjesto boravišta na vrijeme duže od godinu dana i oružje i municiju preda na čuvanje licu koje ima oružni list za držanje ili držanje i nošenje oružja, a o predaji na čuvanje oružja i municije o tome ne obavijesti Ministarstvo, u roku od osam dana od dana predaje (član 35 stav 2);”

Dosadašnje tač. 4 do 17, postaju tač. 5 do 18.

**Član 35**

U članu 105 stav 1 dodaje se nova tačka broj 1 koja glasi:

1) u roku od osam dana od dana nabavke ne prijavi nabavku svakog komada oružja Ministarstvu (član 25 stav 6);

Dosadašnje tač. 1, 2 i 3, postaju tač. 2, 3 i 4.

Poslije tačke 4, dodaje se nova tačka koja glasi:

“5) privremeno napušta mjesto prebivališta na vrijeme duže od godinu dana i oružje i municiju preda na čuvanje licu koje ima oružni list za držanje ili držanje i nošenje oružja, a o predaji na čuvanje oružja i municije o tome ne obavijesti Ministarstvo, u roku od osam dana od dana predaje (član 35 stav 2);”

Dosadašnje tač. 4 do 18, postaju tač. 5 do 19.

**Član 36**

U članu 107 stav 1 poslije tačke 1 dodaje se nova tačka koja glasi:

2) u roku od osam dana od dana nabavke ne prijavi nabavku svakog komada oružja Ministarstvu (član 25 stav 6);

Dosadašnje tač. 2 do 9, postaju tač. 3 do 10.

Poslije tačke 10, dodaje se nova tačka koja glasi:

“11) privremeno napušta mjesto prebivališta na vrijeme duže od godinu dana i oružje i municiju preda na čuvanje licu koje ima oružni list za držanje ili držanje i nošenje oružja, a o predaji na čuvanje oružja i municije o tome ne obavijesti Ministarstvo, u roku od osam dana od dana predaje (član 35 stav 2);”

Dosadašnje tač. 10 do 18, postaju tač. 12 do 20.

**Član 37**

Član 111 stav 1 mijenja se i glasi:

“Ako fizičko ili pravno lice posjeduje oružje kategorije B bez isprave o oružju izdate na njegovo ime do dana stupanja na snagu ovog zakona, može radi dobijanja oružnog lista za držanje oružja, odnosno oružnog lista za držanje i nošenje oružja ili odobrenja za držanje oružja da prijavi Ministarstvu posjedovanje tog oružja i da podnese zahtjev za izdavanje oružnog lista ili odobrenja za držanje oružja u kojem će dati tačne podatke o tom oružju, najkasnije u roku od četiri godine od dana stupanja na snagu ovog zakona.”

U stavu 2 poslije riječi: “Ako fizičko” dodaju se riječi: “ ili pravno”.

**Član 38**

U članu 112 stav 1 prslije broja: “13”, dodati riječi: “ili 18”.

**Član 39**

Propisi za sprovođenje ovog zakona donijeće se u roku od šest mjeseci od dana stupanja na snagu ovog zakona.

**Član 40**

U članu 123 poslije stave 1 ovog člana dodaje se novi stav koji glasi:

“Ovaj zakon stupa na snagu osmog dana od dana objavljivanja u „Službenom listu Crne Gore».

U stavu 2 poslije riječi: “prenesene su” dodaju se riječi: Izmjena Direktive SL L 191, (91/477/EEZ) od 16. juna 2020., Direktiva 2017/853 EU, od 17. maja 2017.,“

01 Broj: 040/20 – 11 069/1.

Podgorica, 15. jula 2020. godine

**O B R A Z L O Ž E N J E**

I. PRAVNI OSNOV ZA DONOŠENJE ZAKONA

Pravni osnov za donošenje Zakona o izmjenama i dopunama Zakona o oružju je član 16 tačka 5 Ustava Crne Gore, kojim je propisano da se zakonom uređuju i druga pitanja od interesa za Crnu Goru.

II. RAZLOZI ZA DONOŠENJE ZAKONA

Pristupanje Crne Gore Evropskoj uniji je strateški prioritet spoljnje politike Crne Gore, o čemu postoji široko zasnovan konsenzus unutar crnogorskog društva. Integraciji u Evropsku uniju neizostavno prethodi prihvatanje vrijednosti, tekovina i ciljeva na kojima se temelji Evropska unija, polazeći od člana 249 Ugovora o Evropskoj uniji, koji se odnosi na postupak i uslove prijema države koja je podnijela zahtjev za članstvo.

Preuzimanje pravne tekovine Evropske unije, odnosno komunitarnog prava, podrazumijeva prihvatanje sadržaja, načela i političkih ciljeva osnivačkih ugovora, propisa donešenih na osnovu tih ugovora, kao i presuda Suda pravde Evropskih zajednica, deklaracija i rezolucija Evropske unije, mjera zajednice spoljne i bezbjednosne politike, mjera koje se odnose na pravosuđe i unutrašnje poslove, međunarodnih ugovora koje je zaključila Evropska unija, kao i međusobnih ugovora država članica, u domenu Evropske unije.

Proces prihvatanja pravne tekovine Evrpske unije podrazumijeva široku marginu procjene države aplikanta o formi i načinu usklađivanja prilikom prenošenja direktiva, u domicilni pravni poredak, pri čemu je država dužna da dosljedno slijedi sadržaj i cilj direktiva, kakva obaveza proizilazi iz člana 249 (3) Ugovora o Evropskoj uniji.

Razlozi za donošenje ovog propisa propizilaze iz potrebe da se postojeći zakonski okvir u ovoj oblasti (Zakon o oružju „Sl. list CG“, broj 10/15), uskladi s propisima Evropske unije, posebno sa Direktivom evropskog parlamenta i vijeća 2017/853, od 17. maja 2017. godine, o izmjeni Direktive vijeća 91/477/EEZ o nadzoru nabavke i posjedovanja oružja, pri čemu treba napomenuti da određene odredbe Dikerkive nije moguće ugraditi niti primijeniti prije pristupanja Crne Gore Evropskoj uniji.

III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA

Malo/lako oružje (small and light weapon – SALW) je roba ograničena u prometu, kao u Evropskoj uniji, tako i u Crnoj Gori. Društveni kontekst, kao izvpr prava u materijalnom smislu (fontes iuris essendi), koji je prethodio donošenju Direktive EU 91/477/EEZ, kao i Direktive 2008/51/EZ o izmjenama i dopunama Direktive EU 91/477/EEZ podrazumijeva slobodan protok robe, rada i kapitala unutar spoljnjih granica Evropske unije, kao jedne od temeljnih vrijednosti, što znači i potpuni izostanak policijskih i carinskih formalnosti unutar zajednice, a navedeno nužno zahtijeva i donošenje propisa koji će činiti efikasniji sistem pravnog nadzora nad nabavkom i držanjem vatrenog oružja, kao i njegovog prenošenja iz jedne države članice u drugu.

Naime, među 35 sektorskih poglavlja obuhvaćena je i tematska oblast koja se odnosi na kontrolu nabavke i posjedovanja malog (lakog) vatrenog oružja. Direktivom Savjeta Evropske unije 91/477/EEZ, od 18 juna 1991., o kontroli nabavke i posjedovanja oružja (SL. L 256, 3.9.1991.), kao i Direktivom 2008/51/EZ od 21. maja 2008., o izmjenama i dopunama Direktive 91/477/EEZ o kontroli nabavke i posjedovanja oružja (Sl. L 179, 8.7.2008.), koja Direktiva je usklađena s Protokolom OUN o vatrenom oružju, kao i Direktivom 2017/853 Evropskog parlamenta i vijeća, od 17. maja 2017., o izmjeni Direktive Vijeća 91/477/EEZ o nadzoru nabavke i posjedovanja oružja. Navedeni pravni akti predstavljaju relevantan pravni okvir Evropske unije o ovoj tematskoj cjelini, koji je dopuna Direktivi Evropskog parlamenta i savjeta Evropske unije 2001/95/EC o opštoj bezbjednosti proizvoda.

Direktiva Savjeta Evropske unije 91/477/EEZ, od 18 juna 1991., o kontroli nabavke i posjedovanja oružja određuje minimalne standarde, koje država aplikant mora ispuniti u procesu integracije u Evropsku uniju, u odnosu na nabavku, držanje, nošenje, stavljanje u promet, kao i transport vatrenog oružja, koje je u privatnom vlasništvu. Sadržaj Direktive upućuje na obavezu kategorizacije oružja, na oružje čija je civilna nabavka i posjedovanje zabranjena, oružje za koje se zahtijeva odobrenje nadležnog organa ili par, oružje za koje se zahtijeva prijava nadležnom organu, kao i kategoriju – ostalog oružja. Kategorizacija oružja je značajna za pravilnu primjenu Direktive, jer je uslovljavajuća za primjenu ostalih tematskih standarda iz Direktive, poput civilne trgovine oružjem i municijom, transporta oružja i municije, odobrenja za nabavku, držanje i nošenje oružja i municije, vođenje evidencija o oružju i municiji.

Direktiva 2008/51/EZ odnosi se na oružje i vatreno oružje, čije značenje je propisano ANEKS-om I (svako vatreno oružje definisano u odeljku II ovog ANEKS-a, ukoliko nije isključena njegova primjena, na osnovu odeljka III ovog ANEKS-a, kojim su precizirani razlozi za isključenje od primjene, pri čemu se termin „vatreno oružje“odnosi na svaki predmet koji spada u kategorije A, B, C i D, kao i drugo oružje, osim vatrenog, u smislu nacionalnog zakonodavstva.

Direktivom 2017/853, o izmjeni Direktive Vijeća 91/477/EEZ o nadzoru nabavke i posjedovanja oružja, nametnula se potreba da se započne rješavanje problema zloupotrebe vatrenog oružja u kriminalne svrhe, pa se ukazala potreba da se osigura da se onesposobljeno vatreno oružje ne može ponovo osposobiti i doći u posjed kriminalaca, kao i da svo vatreno oružje ili njegovo glavni djelovi da budu označeni jasnom, trajnom i jedinstvenom oznakom i evidentirani u službenim evidencijama. To je neophodno da bi se omogućilo praćenje oružja i blagovremena razmjena informacija na raznim nivoima, kao i da bi se suzbila svaka prepravka naprava s ležištem municije koje mogu ispaljivati samo municiju bez projektila, neškodljive materije, druge aktivne materije ili pirotehničku municiju da se ne mogu prepraviti za ispaljivanje sačme, zrna ili projektila djelovanjem zapaljivog potisnog sredstva, kao i za oružje za uzbunjivanje i signalizaciju. Za civilnu upotrebu zabranjuje se poluautomatsko vatreno oružje s fiksnim magacinom koji omogućava ispaljivanje velikog broja metaka, kao i poluautomatsko u kombinaciji s odvojivim magacinom koji ima veliki kapacitet. Potrebno je spriječiti da se na vatrenom oružju umetne magacin kapaciteta većeg od 10 metaka, za dugocijevno vatreno oružje i kapaciteta većeg od 20 metaka za kratkocijevno vatreno oružje, kao i da poluautomatsko vatreno oružje s rubnim paljenjem, uključujući ono kalibra 22 ili manjeg, ne bi trebalo razvrstati u kategoriju A, osim ako je prepravljeno iz automatskog vatrenog oružja. Starinsko oružje ne potpada pod Direktivu, ali reprodukcije starinskog oružja mogu se sastaviti upotrebom modernih tehnika pa treba da budu obuhvaćene istom. Zbog izloženog, izvršena je strožija klasifikacija oružja u kategorijeu odnosu na Izmjenu Direktive SL L 191, (91/477/EEZ) od 16. juna 2020. godine. Takođe, predviđeno je da se odobrenje za posjedovanje oružja preispituje u vremenskim razmacima koji nijesu duži od pet godina.

Napominjemo, da su, pod okriljem Ministarstva spoljnjih poslova Republike Njemačke, Evropske unije i Regionalnog savjeta za saradnju, uz stručnu podršku SEESAC, nadležni organi zemalja Zapadnog Balkana, izrazili političku opredijeljenost za jačanje kontrole malokalibarskog oružja i suzbijanje njegovog širenja. Osim toga, vlasti u regionu sačinile su Mapu puta za održivo rješenje za suzbijanje nedozvoljenog posjedovanja, zloupotrebe i trgovine malokalibarskim i lakim oružjem/vatrenim oružjem i pripadajućom municijom na Zapadnom Balkanu od 2019. do 2025. godine. Mapa puta je sačinjena u bliskoj saradnji sa svim relevantnim institucijama u regionu, pod pokroviteljstvom Savezne Republike Njemačke, uz stručnu podršku SEESAC-a i u kordinaciji sa Velikom Britanijom i Evropskom komisijom. Razvijena je na osnovu Zajedničke izjave ministara unutrašnjih i vanjskih poslova zemalja Jugoistočne Evrope. Ovaj dokument, zvanično je usvojen na Samitu za Zapadni Balkan, 10. jula 2018. godine, u Londonu,a u skladu s njim donijet je nacionalni strateški document kojim je predviđeno donošenje novog Zakona o oružju.

IV. OBJAŠNJENJE OSNOVNIH PRAVNIH INSTITUTA

Naime, ovim propisom uređeno je : razvrstavanje oružja u kategorije, a definisani su glavni djelovi oružja; unaprijeđeno je rješavanje problema zloupotrebe vatrenog oružja u kriminalne svrhe; propisano je da se svo vatreno oružje i njegovi bitni djelovi evidentiraju u službenim evidencijama; preduzmu sve mjere da bi se oružje oduzelo od lica koje ne ispunjava uslove da ga nabavlja, nosi i drži; uređeno je da se suzbije mogućnost prepravljanja akustičnog oružja i drugih vrsta oružja s municijom bez projektila u pravo vatreno oružje, pa je riješen problem upotrebe takvog oružja; propisane su mjere da se suzbije da se onesposobljeno oružje ne može ponovo osposobiti za upotrebu; da se zabrani poluautomatsko vatreno oružje s fiksnim magacinom koji omogućava ispaljivanje velikog broja metaka, kao i poluautomatsko u kombinaciji s odvojenim magacinom koji ima veliki kapacitet.

Napominjemo, da su važećim Zakonom o oružju, pored ostalog, uređeni uslovi za proizvodnju, ispitivanje i obilježavanje vatrenog oružja, popravljanje i prepravljanje, promet i prevoz oružja, a ovo se uređuje posebnim propisom koji nije donijet. Zbog izloženog, ove odredbe nijesu brisane iz teksta važećeg zakona.

V. PROCJENA FINANSIJSKIH SREDSTAVA ZA SPROVOĐENJE ZAKONA

Za sprovođenje ovog zakona nijesu potrebna finansijska sredstva iz budžeta.

VI. RAZLOZI ZBOG KOJIH JE NEOPHODNO DA SE ZAKON DONESE PO SKRAĆENOM POSTUPKU

Shodno članu 151 Poslovnika skupštine, a imajući u vidu da je realizacija donošenja Zakona o izmjenama i dopunama Zakona o oružju predviđena Programom pristupanja Crne Gore Evrpskoj uniji, predlagač je mišljenja da se prijedlog zakona o oružju donese po skraćenom postupku.